钦定古今图书集成/明伦汇编/官常典/第321卷 > 柴车
## 钦定古今图书集成/明伦汇编/官常典/第321卷 > 柴车

按《明外史》本传：“车字叔舆，钱塘人。永乐二年，以举人
授兵部武选司主事，历员外郎。八年，帝北征，从尚书
方宾扈行。还迁江西右参议。坐事左迁兵部职方司
郎中，出知岳州府，复入为职方郎中。宣德五年，擢兵
部右侍郎。大同屯田多豪占，命车往按，得田几二千
顷，还之军，久之转左。英宗初，西鄙不靖，以车廉干，命”
协赞甘肃军务。调军给饟，悉得事宜。初，朵儿只伯寇
凉州，副总兵刘广丧师，不以实闻，反要功赏。车劾其
罪，械广诣京，赐车金币，旌其忠直。岷州土官后能冒
功得陞赏，车奏罢。能复请，帝宥之。车反复论其不可，
曰：“诈冒如能者，实繁有徒。臣方次第按核，今宥能，何
以戢众？若无功得官，则捐躯死敌者，何以待之？”帝虽
从能请，然内嘉车贤，遣使宴劳，厚赐之。寻以破朵儿
只伯功，增俸一级。在边章数十上，悉中时病。同事多
不悦，车持益坚。尝建言：“漠北降人，朝廷留之京师，虽
厚赏爵，其心终异。如长脱脱木儿者，昔随其长来归，
未几叛去。今乃复来，安知他日不再叛。宜徙江南，离
其党类。”事下兵部，请处之河间、德州。帝报可。后降者
悉以此令从事。稽核屯田豪占者，悉清出之，得六百
馀顷。满考，进兵部尚书。正统五年召还。寻请归省墓。
明年还京，感疾卒。车在江西时，以采木入闽，经广信。
广信守故人也，馈蜜一罂。发视之，乃白金，笑曰：“公不
知故人矣。”却不受。同事边塞者，多以宴乐为豪，举车
恶之，遂断酒肉。其介特多此类。